ರುಕ್ಮಿಣಿ

ರುಕ್ಮಿಣಿ ಒರ್ತಿ ಹಿಂದೂ ದೇವತೆ ಬುಕ್ಕೊ ಶ್ರೀಕೃಷ್ಣನ ಸುರುತ ರಾಣಿ. ಅರೆನ್ ದ್ವಾರಕೆಡ್ ಕೃಷ್ಣನ ಪಟ್ಟದ ರಾಣಿ ಪಂದ್ ಪನ್ಪೆರ್. ರುಕ್ಮಿಣಿ ದೇವಿನ್ ಲಕ್ಷ್ಮಿ ದೇವಿನ ಅವತಾರ ಪಂದ್ ನಂಬುವೆರ್ ಬುಕ್ಕೊ ಅರೆನ್ ಮುಖ್ಯವಾದ್ ವಾರಕರಿ, ಹರಿದಾಸ ಪರಂಪರೆ ಬುಕ್ಕೊ ಶ್ರೀ ವೈಷ್ಣವ ಧರ್ಮಡ್ ಪೂಜೆ ಮಲ್ಪುವೆರ್.

ರುಕ್ಮಿಣಿ ದೇವಿನ್ ಮುಖ್ಯವಾದ್ ಮಹಾರಾಷ್ಟ್ರ ಬುಕ್ಕೊ ದಕ್ಷಿಣ ಭಾರತೊಡು ಪೂಜೆ ಮಲ್ಪುವೆರ್. ಮಹಾರಾಷ್ಟ್ರದ ಜನಕುಲು ಅರೆನ್ ವಿಠೋಬ (ಕೃಷ್ಣನ ಒಂಜಿ ಪ್ರಾದೇಶಿಕ ರೂಪ) ಮೆಗಿನೊಟ್ಟುಗು ಪೂಜೆ ಮಲ್ಪುವೆರ್ ಬುಕ್ಕೊ ಅರೆನ್ ರಖುಮಾಯಿ ಪಂದ್ ಲೆಪ್ಪುವೆರ್. ದಕ್ಷಿಣ ಭಾರತೊಡು, ಕೃಷ್ಣ ಬುಕ್ಕೊ ಅರೆನ ಬುಕ್ಕೊೊಂಜಿ ಪ್ರಮುಖ ಬುಡೆದಿ ಆಯಿನ ಸತ್ಯಭಾಮೆನೊಟ್ಟುಗು ರುಕ್ಮಿಣಿ ದೇವಿನ್ ಪೂಜೆ ಮಲ್ಪುವೆರ್. ಪ್ರತಿ ವರ್ಷ ರುಕ್ಮಿಣಿ ಅಷ್ಟಮಿದ ಪರ್ಬದಾನಿ ಮೊಲೆನ ಪುಟ್ಟುದಿನೊನು ಆಚರಣೆ ಮಲ್ಪುವೆರ್.

ಪುದರ್ದ ಅರ್ತ ಬುಕ್ಕೊ ಬಿರುದುಲು
ರುಕ್ಮಿಣಿ ಪನ್ಪಿನ ಪುದರ್ ಸಂಸ್ಕೃತದ ರುಕ್ಮ ಪನ್ಪಿನ ಪದೊಡ್ದು ಬೈದ್ಂಡ್, ಉಂದೆತ್ತ ಅರ್ತ 'ಬೆಳಗುನಾರ್' ಅತ್ತಂಡ 'ನಿರ್ಮಲ' ಪಂದ್ ಆಪುಂಡು. ಈ ಪುದರ್ಗ್ 'ಬಂಗಾರ್ದ ಆಭರಣೊಲೆಡ್ದ್ ಅಲಂಕಾರ ಆಯಿನಾರ್' ಪನ್ಪಿನ ಅರ್ತಲ ಉಂಡು. ಮೆರೆನ ಬೇತೆ ಪುದರ್ ಬುಕ್ಕೊ ಬಿರುದುಲು ಇಂಚ ಉಂಡು:

ಶ್ರೀ – ಲಕ್ಷ್ಮಿ
ವೈದರ್ಭಿ – ವಿದರ್ಭ ರಾಜ್ಯೊಡ್ದು ಬೈದಿನಾರ್
ಭೈಷ್ಮಿ – ಭೀಷ್ಮಕನ ಮಗಲ್
ರಖುಮಾಯಿ – ಅಮ್ಮ ರುಕ್ಮಿಣಿ (Mother Rukmini)
ಚಿರಯೌವನ – ಏಪಲ ಜವ್ವನೆ ಆದಿಪ್ಪುನಾರ್
ಪ್ರದ್ಯುಮ್ನ ಜನನಿ – ಪ್ರದ್ಯುಮ್ನನ ಅಮ್ಮ

ಪುರಾಣ ಕಥೆಕುಲು
ಪುಟ್ಟು
ಮಹಾಭಾರತ ಬುಕ್ಕೊ ಬೇತೆ ಪುರಾಣೊಲೆನ ಪ್ರಕಾರ, ರಾಜಕುಮಾರಿ ರುಕ್ಮಿಣಿ ಭೋಜ ವಂಶದ ವಿದರ್ಭ ರಾಜ್ಯದ ಅರಸೆ ಆಯಿನ ಭೀಷ್ಮಕನ ಮಗಲ್ ಆದ್ ಪುಟ್ಟಿಯೆರ್. ಮೆರೆಗ್ ಐನ್ ಜನ ಪಲಿ-ಮೆಗ್ಯನಡ್ಲುವೆರ್ ಇತ್ತೆರ್—ರುಕ್ಮಿ, ರುಕ್ಮರಥ, ರುಕ್ಮಬಾಹು, ರುಕ್ಮಕೇಶ ಬುಕ್ಕೊ ರುಕ್ಮನೇತ್ರ. ವಿಷ್ಣು ಪುರಾಣ, ಭಾಗವತ ಪುರಾಣ, ಬುಕ್ಕೊ ಪದ್ಮ ಪುರಾಣದಂಚಿನ ಪುರಾಣೊಲು ಮೆರೆನ್ ಭಗವಾನ್ ವಿಷ್ಣುನ ಬುಡೆದಿ ಆಯಿನ ಲಕ್ಷ್ಮಿ ದೇವಿನ ಅವತಾರ ಪಂದ್ ಪುಗರಿಯೊ.

ಕೃಷ್ಣನೊಟ್ಟುಗು ಮದ್ಮೆ

ಭಾಗವತ ಪುರಾಣದ ಪ್ರಕಾರ, ರುಕ್ಮಿಣಿ ಒರಿಪ್ಪ ಕೃಷ್ಣನ ವೀರಗಾಥೆಲೆನ್—ಮುಖ್ಯವಾದ್ ಮದ ಮತ್ತ್‌ದ ಅರಸೆ ಕಂಸನ ಸಂಹಾರ ಬುಕ್ಕೊ ದುಷ್ಟ ಅರಸೆ ಜರಾಸಂಧನ ವಿರೋಧ ಮಲ್ತಿನ ವಿಚಾರೊಲೆನ್ ಕೇಂಡ್‌ದ್, ಆಯನ ಮಿತ್ತ್ ಮೋಕೆ ಮಲ್ಪುವೆರ್ ಬುಕ್ಕೊ ಆಯನೇ ಮದ್ಮೆ ಆವೊಡು ಪಂದ್ ಬಯಸುವೆರ್. ಈ 'ರುಕ್ಮಿಣಿ ಕಲ್ಯಾಣ' ಪ್ರಸಂಗೊನು ಬುಕ್ಕೊ ರುಕ್ಮಿಣಿನ ಭಕ್ತಿನ್ ಶುಕ ಮುನಿಕುಲು ಪರೀಕ್ಷಿತ್ ಮಹಾರಾಜಗ್ ಪನ್ಪೆರ್.

ರುಕ್ಮಿಣಿನ ಅಪ್ಪ-ಅಮ್ಮಗ್ ಈ ಮದ್ಮೆಗ್ ಇಷ್ಟ ಇತ್ತ್ಂಡ್, ಆಂಡ ಜರಾಸಂಧನ ದೋಸ್ತಿ ಆಯಿನ ರುಕ್ಮಿ (ರುಕ್ಮಿಣಿನ ಪಲಾಯೆ) ಉಂದೆನ್ ಕಟುವಾದ್ ವಿರೋಧ ಮಲ್ಪುವೆ. ಅಯೆ ತನ್ನ ದೋಸ್ತಿ, ಚೇದಿ ರಾಜ್ಯದ ಇಳವರಸೆ ಬುಕ್ಕೊ ಕೃಷ್ಣನ ಸಂಬಂಧಿ ಆಯಿನ ಶಿಶುಪಾಲನೊಟ್ಟುಗು ಮದ್ಮೆ ಮಲ್ಪೆರೆ ನಿಶ್ಚಯ ಮಲ್ಪುವೆ. ಉಂದೆಡ್ದ್ ಬೇಜಾರ ಆಯಿನ ರುಕ್ಮಿಣಿ, ತಕ್ಷಣ ಒರಿ ನಂಬಿಕಸ್ತ ಬ್ರಾಹ್ಮಣನ ಮುಖಾಂತರ ಕೃಷ್ಣಗ್ ಪೋಲೆ (ಸಂದೇಶ) ಕಡಪುಡುವೆರ್. ಆ ಪೋಲೆಡ್ ತಾವು ಕೃಷ್ಣನ್ ಮೋಕೆ ಮಲ್ಪುನ ವಿಚಾರ ಬುಕ್ಕೊ ಮದ್ಮೆಗ್ ದುಂಬು ಅಂಬಿಕಾ ದೇವಸ್ತಾನೊಗು ಪೋನಗ ತನ್ನನ್ ಅಪಹರಣ ಮಲ್ಪೆರೆ ಕೇಂಡೊನ್ವೆರ್. ದ್ವಾರಕೆಡ್ ಈ ಪೋಲೆನ್ ಪಡೆದಿನ ಕೃಷ್ಣೆ, ತಾನು ಬರ್ಪಿನ ವಿಷಯೊನು ಪನ್ಪೆ ಬುಕ್ಕೊ ತನ್ನ ಪಲಾಯೆ ಬಲರಾಮನೊಟ್ಟುಗು ವಿದರ್ಭಗ್ ಪಿದಡುವೆ.

ವಿದರ್ಭದ ರಾಜಧಾನಿ ಕುಂಡಿನೊಡು ಮದ್ಮೆದ ತಯಾರಿ ನಡತೊಂದಿತ್ತ್ಂಡ್. ಕೃಷ್ಣೆ ಬರ್ಪೆನೋ ಇಜ್ಜೋ ಪನ್ಪಿನ ಆತಂಕೊಡು ರುಕ್ಮಿಣಿ ತೆನಸ್-ನೀರ್ ಬುಡ್ಪೆರ್. ಕಡೆಕ್ ಆ ಬ್ರಾಹ್ಮಣೆ ಬತ್ತ್‌ದ್ ಕೃಷ್ಣೆ ಬರ್ಪಿನ ಸುದ್ದಿ ಪನ್ಪೆ. ಮದ್ಮೆದ ದಿನ ರುಕ್ಮಿಣಿ ದೇವಸ್ತಾನೊಗು ಪೂಜೆಗ್ ಪೋನಗ, ಕೃಷ್ಣೆ ಬತ್ತ್‌ದ್ ತನ್ನ ರಥೊಟು ಮೆರೆನ್ ಲೆತೊಂದು ಪೋಪೆ. ಜರಾಸಂಧ ಬುಕ್ಕೊ ಶಿಶುಪಾಲನ ಸೈನ್ಯ ಮೆರೆನ್ ಬೆರಿ ಬತ್ತ್ಂಡಲ ಬಲರಾಮ ಅಕ್ಲೆನ್ ಪಿರ ಪೋಪಿಲೆಕ್ಕ ಮಲ್ಪುವೆ. ೧೫ನೇ ಶತಮಾನದ ಅಸ್ಸಾಮಿ ನಾಟಕಕಾರ ಶಂಕರದೇವರೆನ "ರುಕ್ಮಿಣಿ ಹರಣ" ನಾಟಕದ ಪ್ರಕಾರ ಕೃಷ್ಣನೊಟ್ಟುಗು ಉದ್ಧವೆಲ ಇತ್ತೆ ಪಂದ್ ಪನ್ಪೆರ್.

ರುಕ್ಮಿ ಕೃಷ್ಣನ್ ಎದುರಿಸಾವೆ, ಆಂಡ ಕೃಷ್ಣೆ ಆಯನ್ ಸುಲಭವಾದ್ ಸೋಪಾವೆ. ತನ್ನ ಪಲಾಯೆನ ಜೀವ ಬುಡೊಡು ಪಂದ್ ರುಕ್ಮಿಣಿ ಬಿನ್ನಯ ಮಲ್ತಿನೆಡ್ದ್, ಕೃಷ್ಣೆ ಆಯನ ತರೆ ಬುಕ್ಕೊ ಮೀಸೆನ್ ಕೆತ್ತಿದ್ (ಅವಮಾನ ಮಲ್ತ್‌ದ್) ಬುಡ್ಪೆ. ದ್ವಾರಕೆಗ್ ಬತ್ತಿನ ಕೃಷ್ಣ-ರುಕ್ಮಿಣಿಗ್ ಮಲ್ಲ ಮಟ್ಟದ ಗೌರವದೊಟ್ಟುಗು ಮದ್ಮೆ ನಡಪುಂಡು.


ಕೃಷ್ಣನ ತಮಾಷೆ
ಭಾಗವತ ಪುರಾಣದ ಪ್ರಕಾರ, ಒಂಜಿ ಸರ್ತಿ ಮದ್ಮೆ ಆಯಿನ ಪೊಸತುಡು ರುಕ್ಮಿಣಿ ದೇವಿ ರತ್ನ ಖಚಿತವಾಯಿನ ಚಾಮರೊಡು ಕೃಷ್ಣಗ್ ಬೀಸೊಂದು ಸೇವೆ ಮಲ್ತೊಂದಿಪ್ಪುನಗ, ಕೃಷ್ಣೆ ತಮಾಷೆಗಾದ್ ಒಂಜಿ ಪಾತೆರ ಪನ್ಪೆ. "ನಿನ್ನ ಮದ್ಮೆ ಆಯೆರೆ ಎಷ್ಟೋ ಜನ ಗುಣವಂತ ಬುಕ್ಕೊ ಬಲಶಾಲಿ ಅರಸೆರುಲು ಕಾತೊಂದಿತ್ತೆರ್, ಆಂಡ ಈ ಎನ್ನಂಚಿನ ಒರಿ ಸಾಮಾನ್ಯ ವ್ಯಕ್ತಿನ್ ಆರಿಸಯ. ಇತ್ತೆಲ ಕಾಲ ಮಿಂಚಿಜೀ, ಈ ನಿನ್ನಂಚಿನನೇ ಒರಿ ಕ್ಷತ್ರಿಯ ಅರಸನ್ ಮದ್ಮೆ ಆವೊಲಿ" ಪಂದ್ ಪನ್ಪೆ. ಉಂದೆನ್ ಕೇಂದ್ ರುಕ್ಮಿಣಿನ ಎದೆ ಝಲ್ಲ ಪಂಡ್ಂಡ್, ಕಣ್ಣ್‌ದ ನೀರ್ ಬತ್ತ್‌ದ್ ನೆಲಕ್ ಬೂರುವೆರ್. ಕೃಷ್ಣೆ ತಕ್ಷಣ ಮೆರೆನ್ ಮಿತ್ತ್ ಲಕ್ಕಾದ್, "ಉಂದು ಕೇವಲ ಒಂಜಿ ತಮಾಷೆ, ಸಂಸಾರೊಡು ಮೊಕೆದಕುಲೆನ ನಡುಟು ಇಂಚಿನ ತಮಾಷೆ ಸಹಜ" ಪಂದ್ ಸಮಾಧಾನ ಮಲ್ಪುವೆ. ಅಪಗ ರುಕ್ಮಿಣಿ ಕೃಷ್ಣನ್ ತನ್ನ ಆತ್ಮ ಪಂದ್ ಪುಗರಿಯೊ. ಕೃಷ್ಣೆ ಮೆರೆನ ಅನನ್ಯ ಭಕ್ತಿನ್ ಮೆಚ್ಚುವೆ.

ಸಂಸಾರ ಬುಕ್ಕೊ ಜೋಕುಲು
ಕೃಷ್ಣಗ್ ಮಸ್ತ್ ಜನ ಬುಡೆದಿಯೆರ್ ಇತ್ತಂಡಲ, ರುಕ್ಮಿಣಿ ದ್ವಾರಕೆದ ಪಟ್ಟದ ರಾಣಿ ಬುಕ್ಕೊ ಮುಖ್ಯ ಬುಡೆದಿಯಾದ್ ಇತ್ತೆರ್. ಮೆರೆಗ್ ಸಂತಾನ ಭಾಗ್ಯ ಬೋಡಾದ್ ಕೃಷ್ಣೆ ಗರುಡನ ಮಿತ್ತ್ ಕುಲೊಂದು ಕೈಲಾಸ ಪರ್ವತೊಗು ಪೋದ್ ಶಿವನೊಟ್ಟುಗು ಬಿನ್ನಯ ಮಲ್ಪುವೆ. ಶಿವನ ಆಶೀರ್ವಾದೊಡ್ದು ಕಾಮದೇವನ ಅವತಾರವಾಯಿನ **ಪ್ರದ್ಯುಮ್ನ** ಪುಟ್ಟುವೆ. ಮಸ್ತ್ ಪುರಾಣೊಲೆಡ್ ರುಕ್ಮಿಣಿ ಬುಕ್ಕೊ ಕೃಷ್ಣನ ಬೇತೆ ಬುಡೆದಿಯೆರ್ ಪಲಿ-ಮೆಗ್ದಿನಕುಲೆನ ಲೆಕ್ಕ ಇತ್ತೆರ್ ಪಂದ್ ಪನ್ಪೆರ್.

ಭಾಗವತ ಪುರಾಣ ಬುಕ್ಕೊ ವಿಷ್ಣು ಪುರಾಣದ ಪ್ರಕಾರ ರುಕ್ಮಿಣಿ ಬುಕ್ಕೊ ಕೃಷ್ಣಗ್ ಪತ್ತ್ ಜನ ಪುತ್ರೋಲು ಇತ್ತೆರ್—ಪ್ರದ್ಯುಮ್ನ, ಚಾರುದೇಷ್ಣ, ಸುದೇಷ್ಣ, ಚಾರುದೇಹ, ಸುಚಾರು, ಚಾರುಗುಪ್ತ, ಭದ್ರಚಾರು, ಚಾರುಚಂದ್ರ, ವಿಚಾರು ಬುಕ್ಕೊ ಚಾರು. ಹರಿವಂಶ ಬುಕ್ಕೊ ಮಹಾಭಾರತದ ಅನುಶಾಸನ ಪರ್ವದ ಪ್ರಕಾರ ಜೋಕುಲೆನ ಪುದರ್ ಒಂತೆ ವ್ಯತ್ಯಾಸ ಉಂಡು. ಅಂಚನೆ ರುಕ್ಮಿಣಿಗ್ **ಚಾರುಮತಿ** ಪನ್ಪಿನ ಒರ್ತಿ ಮಗಲ್ಲ ಇತ್ತೊ ಪಂದ್ ವಿಷ್ಣು ಪುರಾಣ ಪನ್ಪುಂಡು.

ಮರಣ
ಮೌಸಲ ಪರ್ವಡ್ ಯದು ವಂಶದ ಸಂಹಾರದ ಬುಕ್ಕೊ ಕೃಷ್ಣೆ ಮಾಯ ಆನಗ, ರುಕ್ಮಿಣಿ ದೇವಿ ಜಾಂಬವತಿನೊಟ್ಟುಗು ಚಿತೆ ಏರ್ದ್ ಅಗ್ನಿ ಪ್ರವೇಶ ಮಲ್ತೆರ್.Dio Mahabharate. „Rukmini, the princess of Gandhara, Saivya, Haimavati, and queen Jamvabati ascended the funeral pyre."

 ಸಾಹಿತ್ಯ ಬುಕ್ಕೊ ಸಂಕೇತೊಲು 
ಹಿಂದೂ ಧರ್ಮಡು ರುಕ್ಮಿಣಿ ದೇವಿನ ಭಾಗ್ಯದ ದೇವತೆ ಪಂದ್ ಪೂಜೆ ಮಲ್ಪುವೆರ್ ಬುಕ್ಕೊ ಹೆಚ್ಚಾದ್ ಮೆರೆನ ಕಂಡನಿ ಆಯಿನ ಕೃಷ್ಣನೊಟ್ಟುಗು ತೂಯೆರೆ ತಿಕ್ಕುವೆರ್. ಲಕ್ಷ್ಮಿ ದೇವಿನ ಅವತಾರವಾಯಿನ ಮೆರೆನ್, ಬೇತೆ ಬೇತೆ ಪುರಾಣ ಬುಕ್ಕೊ ಗ್ರಂಥೊಲೆಡ್ ಕೃಷ್ಣನ ಪಟ್ಟದ ರಾಣಿ ಬುಕ್ಕೊ ಅತ್ಯಂತ ಪ್ರೀತಿಪಾತ್ರವಾಯಿನ ಬುಡೆದಿ ಪಂದ್ ಬಣ್ಣಿಸಾದೆರ್.


ರುಕ್ಮಿಣಿ ದೇವಿನ ಉಲ್ಲೇಖ ಈ ತಿರ್ತ್‌ದ ಗ್ರಂಥೊಲೆಡ್ ಉಂಡು:
 ಗೋಪಾಲ ತಾಪಿನಿ ಉಪನಿಷತ್ (ಕೃಷ್ಣನ ಪ್ರಮುಖ ಬುಡೆದಿಯಾದ್),Vol II, pp. 809-888.
 ಗರ್ಗ ಸಂಹಿತೆ (ದ್ವಾರಕೆದ ರಾಣಿಯಾದ್),
 ಭಾಗವತ ಪುರಾಣ (ಕೃಷ್ಣನ ಪಟ್ಟದ ರಾಣಿಯಾದ್),C Mackenzie Brown (1983), The Origin and Transmission of the Two "Bhāgavata Purāṇas": A Canonical and Theological Dilemma, Journal of the American Academy of Religion, Vol. 51, No. 4, pages 551–567
 ಬ್ರಹ್ಮ ವೈವರ್ತ ಪುರಾಣ,
 ಹರಿವಂಶ ಬುಕ್ಕೊ ಮಹಾಭಾರತದ ಆದಿ ಪರ್ವ ಬುಕ್ಕೊ ಮೌಸಲ ಪರ್ವ.Ganguli, K.M. (1883-1896) "Mausala Parva" in The Mahabharata of Krishna-Dwaipayana Vyasa (12 Volumes). Calcutta

ರುಕ್ಮಿಣೀಶ ವಿಜಯ ಪನ್ಪಿನ ಕಾವ್ಯ ಪೂರ್ತಿಯಾದ್ ಮೆರೆನ ಬುಕ್ಕೊ ಕೃಷ್ಣನ ಮದ್ಮೆದ ಕಥೆನೇ ಪನ್ಪುಂಡು. ರುಕ್ಮಿಣಿ ದೇವಿ ವಿಷ್ಣು ಪುರಾಣ ಬುಕ್ಕೊ ಪದ್ಮ ಪುರಾಣಡ್ ಲಕ್ಷಣಿ ದೇವಿನ ಅವತಾರವಾದ್ ತೋಜಿದ್ ಬರ್ಪೆರ್.

ಬೃಹತ್ ಭಾಗವತಾಮೃತದ ಪ್ರಕಾರ, ರುಕ್ಮಿಣಿ ದೇವಿ ಸಾಕ್ಷಾತ್ ಲಕ್ಷ್ಮಿ ಸ್ವರೂಪಿ ಬುಕ್ಕೊ ಕೃಷ್ಣನ ದಿವ್ಯಶಕ್ತಿ. ಕೃಷ್ಣೆ ವಾಮನನ ಅವತಾರ ಮಲ್ತಿನಪಗಲ ಮೆರೆನ ಅವತಾರೊಲು ಕೃಷ್ಣನೊಟ್ಟುಗು ಇತ್ತೊ ಪಂದ್ ಉಂದು ಪನ್ಪುಂಡು. ನಾರದ ಪುರಾಣದ ಪ್ರಕಾರ, ಕೃಷ್ಣನ ಪೂಜೆ ಮಲ್ಪುನಗ ರುಕ್ಮಿಣಿ ದೇವಿಗ್ ಸುರುತ ಮರ್ಯಾದೆ ಕೊರೊಡು. ಮೆರೆನ್ ಕೃಷ್ಣನ ಎಡಭಾಗೊಡು ಪೂಜೆ ಮಲ್ಪುವೆರ್ ಬುಕ್ಕೊ ಮೆರೆನ್ 'ರಜೋ' ಗುಣದ ಸಂಕೇತ ಪಂದ್ ಪನ್ಪೆರ್. ಸ್ಕಂದ ಪುರಾಣ ಪನ್ಪಿನ ಪ್ರಕಾರ, ರುಕ್ಮಿಣಿ ದೇವಿನ ಪೂಜೆ ಮಲ್ತುಂಡ ಭಕ್ತೆರೆಗ್ ಎಡ್ಡೆ ರೂಪ, ಸಂತಾನ ಬುಕ್ಕೊ ಬಯಸಿನ ಭಾಗ್ಯೊಲು ತಿಕ್ಕುಂಡು.

 ಉಲ್ಲೇಕೊಲು